**Euharistijsko klanjanje – 9. prosinac 2024.**

**Bezgrešno Začeće BDM**

**Pjesma:** *Skriven u bijeloj hostiji* (PGPN 261)

**Uvodna molitva:**

Gospodine, blagosti i jakosti naša!

Gospodine, mire i stijeno naša!

Gospodine, ljubavi i živote naš!

Klanjamo ti se i predajemo svoj život.

Dođi sa svojom dragom Majkom i budi naš gost.

Njezina čistoća neka osvoji naša srca.

Njezina milina neka se trajno nastani u nama.

Tvoja i njezina prisutnost neka nam pomognu da više budemo svjesni sebe

i spremno odbacimo sve ono što nije u skladu s Božjom voljom.

Večeras želimo osluškivati tvoj glas,

a to znači umiriti se, utišati sve ono što je bučno u nama.

Što je to što viče u meni?

Što me to uznemirava?

Gospodine, sve tebi predajem,

jer ti znaš najbolje što je dobro za svakoga od nas.

Hvala ti na tvojoj blagoj i nježnoj prisutnosti

i oprosti kad god smo utišali tvoj glas u nama.

Dođi Gospodine, Isuse!

**Pjesma:** *Dođi, Gospode Maranatha!*

**Božja riječ:** Lk 1, 26-38

*U ono vrijeme: Posla Bog anđela Gabriela u galilejski grad imenom Nazaret k djevici zaručenoj s mužem koji se zvao Josip iz doma Davidova; a djevica se zvala Marija. Anđeo uđe k njoj i reče: »Zdravo, milosti puna! Gospodin s tobom!« Na tu se riječ ona smete i stade razmišljati kakav bi to bio pozdrav. No anđeo joj reče: »Ne boj se, Marijo! Ta našla si milost u Boga. Evo, začet ćeš i roditi sina i nadjenut ćeš mu ime Isus. On će biti velik i zvat će se Sin Svevišnjega. Njemu će Gospodin Bog dati prijestolje Davida, oca njegova, i kraljevat će nad domom Jakovljevim uvijeke i njegovu kraljevstvu neće biti kraja.«*

*Nato će Marija anđelu: »Kako će to biti kad ja muža ne poznajem?« Anđeo joj odgovori: »Duh Sveti sići će na te i sila će te Svevišnjega osjeniti. Zato će to čedo i biti sveto, Sin Božji. A evo tvoje rođakinje Elizabete: i ona u starosti svojoj zače sina. I njoj, nerotkinjom prozvanoj, ovo je već šesti mjesec. Ta Bogu ništa nije nemoguće!«*

*Nato Marija reče: »Evo službenice Gospodnje, neka mi bude po tvojoj riječi.« I anđeo otiđe od nje.*

**Razmatranje** [**Marijinih kreposti: Ljubav prema Bogu**](https://www.radiomarija.hr/index.php/duhovni-kutak/11641-razmatranje-marijinih-kreposti-ljubav-prema-bogu) (Tekst: Kristijan Vranić, ulomci)

Je li moguće definirati riječ ljubav? Potrebno bi bilo pronaći 1000 drugih riječi samo kako bi donekle shvatili što bi ona možda mogla biti. Ali dovoljno je pogledati Marijin život i odnos koji je imala s Bogom kako bi shvatili tu tajanstvenu riječ. Je li moguće ljubiti Boga svim srcem i svom dušom svojom kao što Bog zapovijeda? Sve je moguće onomu koji vjeruje! (Marko 9,23). A kako bi vjerovali prvo trebamo gledati Boga očima istine.

Mi često gledamo Boga kroz perspektivu vlastitih predrasuda. Marija je gledala Boga onakvog kakav zaista je. Kada ugledamo nešto što je predivno zar ne zastanemo i divimo se? Gledala je Boga koji je sama ljubav i odlučila je nikad ne maknuti taj pogled jer je znala da ne postoji ljepši. Ako ti netko pokloni cvijet, nećeš li mu htjeti uzvratiti jednog dana sa određenim činom ljubavi. Bezgrešno začeće bio je taj cvijet u Marijinom životu kojeg je htjela uzvratiti na način da se preda svome Bogu svim srcem i svom dušom svojom. Bezgrešno začeta, bezgrešno je živjela i bezgrešno je uznesena na nebo. Prije nego što je začet Bog u njezinoj utrobi, začet je bio u njezinom srcu. I njezino srce koje je začelo Boga nikada ga nije ostavilo, niti ga izbacilo iz sebe kao što i Boga koji je začet u utrobi, nikada nije ostavila na križnom putu. Jedina je osoba koja je tu glavnu zapovijed u potpunosti izvršila bez i jedne mrlje. Marija je Božja školjka. Ljudi su gledali tu školjku izvana, a nisu vidjeli koliko je predivna iznutra. Mala u očima čovjeka, a najveća u Božjim. Bogu je najbitnije ono što se nalazi u čovjeku. Bog je u njoj vidio svoj rajski vrt koji je prepun ljepote, milosti i ljubavi. Toliko ga je ljubila da se je sama ljubav odlučila nastaniti u njoj. Bog otac je odlučio staviti svoj najvrjedniji biser u tu školjkicu. Sina Božjega.

Vaša riječ neka bude: Da, da, - ne, ne. Marija je uvijek samo rekla da Bogu, a ne grijehu. Nova je Eva koja nikada neće niti početi razgovarati sa zmijom jer samo želi razgovarati sa Bogom. Kada joj je došao anđeo navijestiti najljepšu vijest da će se taj biser nastaniti u njoj, rekla je opet DA svome Bogu. Nije znala kako je moguće, ali je vjerovala da je ono što je čovjeku nemoguće Bogu lako moguće. Govorila je što god se dogodilo znam da je za moje dobro i dobro ovoga svijeta, jer Bog je dobar. Toliko je ljubila Boga da je Božja volja postala i njezina. Gospodin se je nastanio u njoj. S ponosom ga je nosila, a opet u poniznosti. Nije sebe uzdizala nego samo Boga. Znala je da sve što ima je dar od Boga. Ponizila se je do dna zemlje kako bi se njezin sin mogao uzdignuti do neba. Sve te kreposti od poniznosti pa do vjere su bile iz čiste ljubavi prema svome Bogu. Hodala je tom pustinjom s Josipom kako bi se njezin Gospodin mogao roditi. Čuvala ga je kao najvrjedniji dar. Dolazi ta betlehemska noć. Marija rađa njezinog i našeg Boga, najveću ljubav, spasitelja, učitelja, sina, brata, njezino i naše sve. Na zemlji se sada nalazi dijete Marije i Sin Božji. Iako je vani bila noć, u njezinom srcu kada je držala malog Isusa, bio je dan. Kao što su djeca često preslike svojih roditelja tako je i ljudska strana našeg Isusa preslika Marije. Ljubio je svih. Siromahe i bogataše, bolesne i zdrave, grešnike i pravednike. Ljubio je svoga Oca. Marija ljubi Boga i ta sličnost između Isusa i nje se jasno vidi u njihovim životima kada iz ljubavi čine volju Božju kakva god bila i koliko god patili. Iako navezana na Boga i njegovu ljubav, u isto vrijeme je bila nenavezana na Isusa. Prepustila je da ide svojim putem i da čini ono za što se je rodio. Na križnom putu ta se je ljubav između Boga i nje najviše mogla vidjeti. Nikada ga nije napustila. Hodala je cijelo vrijeme s njim. I nikada nisu zamrzili svoga Oca koji je dopustio patnju, kao što mi to nekada činimo. Toliko je ljubila i bila sjedinjena s Isusom da su zajedno toga dana patili i nosili križ. Prema viđenjima blažene Ane Katarine Emerich cijelo je vrijeme gledala u Isusa, a ne u krvnike. I dalje nije htjela gledati u nešto što nije Bog.

Kakva je Marijina ljubav? Mislim da to najbolje hvalospjev ljubavi može opisati. Ljubav je velikodušna, dobrostiva je ljubav, ne zavidi, ljubav se ne hvasta, ne nadima se, nije nepristojna, ne traži svoje, nije razdražljiva, ne pamti zlo, ne raduje se nepravdi, a raduje se istini, sve pokriva, sve vjeruje, svemu se nada, sve podnosi. Ljubav nikad ne prestaje. Marija velikodušno i dobrostivo daje cijeli život svome Bogu. Nije zavidjela nikom nikada jer je znala da ima ono što je najvažnije, a to je Boga. Nije se hvastala, nadimala se i bila nepristojna, nego je svu slavu koju je mogla imati, predala Bogu. Nikada nije tražila svoju volju nego samo Božju. Ne pamti zlo. Nije nas, koji smo proboli Isusov bok grijesima, zamrzila nego nam je postala majka. Nikada nije učinila nepravdu, a radosna je bila što se je sama istina u njoj nastanila. Sve pokriva, sve vjeruje, svemu se nada. Marija je vjerovala i nadala se da će joj Gospodin učiniti ono što je u očima čovjeka nemoguće. Dobila je sina, a ostala djevica. Ako je netko podnosio sve iz ljubavi, onda su to Isus i Marija na križnom putu. Njezina ljubav prema Bogu nikada nije prestala niti će ikada prestati.

Draga majko hvala ti na svemu. Na svakom poljupcu kojeg si uputila Gospodinu. Pomozi nam ljubiti Boga kao što si i ti ljubila. Neka i naša ljubav prema Bogu nikada ne prestane nego bude sve veća. Amen.

**Pjesma:** *Riječ spasenja proizlazi* (PGPN 355)

**Zazivi:**

U zajedništvu s bl. Marijom Propetoga pokušajmo biti blizu Gospodinu u ovim svetim danima. Obratimo mu se kako mu se ona obraćala u svojim molitvama:

(Tekstovi bl. Marije Propetoga su iz knjižice *Priprava za Božić u Družbi Kćeri Milosrđa*)

*Probudi danas u srcu vruću želju da vidiš dragog Isusa kao božansko Dijete, kao što ga je Marija željela vidjeti. Zato više puta u danu moli ovako: Silno težim za tobom, Isuse moj. Kad ćeš doći, Bože srca moga? Dopusti da te zagrlim svojom ljubavlju.*

**Pripjev:** *Blizu je Gospod naš, blizu je naše spasenje* (PGPN 358)

*Moli Isusa da ti pomogne osloboditi srce od negativnosti, prigovaranja i svega „bodljikavoga“. Reci mu: „Dođi, premili Isuse, dođi! Svu ljubav srca svoga darujem tebi, o Isuse. Dopusti da svaki njegov otkucaj bude za tebe i za tvoju presvetu Majku Mariju. Otupi u njemu sve što se protivi tvojoj ljubavi.*

**Pripjev:** *Blizu je Gospod naš, blizu je naše spasenje*

*Moli vruće da Gospodin razbije led oko tvoga srca, da ga otopi žarom svoje ljubavi i da srcu vrati njegovu izvornu toplinu i milinu. O božanska vatro ljubavi, prožmi cijelo moje srce i istjeraj iz njega hladnoću i malaksalost, užezi ga žarom svoje ljubavi da ubuduće ljubi samo Boga, sve moje blago, svu moju ljubav, sve moje.*

**Pripjev:** *Blizu je Gospod naš, blizu je naše spasenje*

*Odreci se, Isusu za ljubav, neke stvari koja ti je posebice prirasla srcu i reci mu: O Isuse, odcijepi moje srce od bezvrijednih i prolaznih dobara ovoga svijeta i daj da težim samo za tobom i tvojom ljubavlju jer me samo to može obradovati i usrećiti.*

**Pripjev:** *Blizu je Gospod naš, blizu je naše spasenje*

*Probudi u srcu želju da sve više i bolje upoznaješ Isusa i da ga sve više zavoliš. Reci mu ovako: O premilo Djetešce, prosvijetli tamu moga srca sjajnim zrakama svoje milosti da te uzmognem žarko ljubiti, svakim danom sve više. Vapijem tebi da te spoznam, a sebe volim po duhu tvome.*

**Pripjev:** *Blizu je Gospod naš, blizu je naše spasenje*

**Časoslov:** Večernja molitva

**Blagoslov:**

- *Divnoj dakle* (PGPN 263)

- *Blagoslovljen budi Bog* (PGPN 272)

**Završna pjesma:** *Svjetlo Božje* (PGPN 362)